**Mór Városi Önkormányzat Képviselő-testületének**

**277/2022. (VIII.31.) határozata**

**a személyes gondoskodást nyújtó ellátásokról szóló**

**11/2015. (V.6.) önkormányzati rendelet módosítása tárgyában**

1. Mór Városi Önkormányzat Képviselő-testülete a személyes gondoskodást nyújtó ellátásokról szóló 11/2015. (V.6.) önkormányzati rendelet módosítása tárgyában készült előterjesztést megtárgyalta az első fordulóban. Egyetért a határozat 1. mellékletét képező, a személyes gondoskodást nyújtó ellátásokról szóló 11/2015. (V.6.) önkormányzati rendelet módosításáról szóló rendelet-tervezet tartalmával, azaz **-** ***a térítési díjakat a napi egyszeri étkezés, napi egyszeri étkezés kiszállítással, napi háromszori étkezés és a házi segítségnyújtás vonatkozásában, valamint***

***- az étkezés és annak kiszállítását érintően a jogosultsági feltételek tekintetében***

***módosítani kívánja.***

2. A Képviselő-testület felkéri a jegyzőt, hogy a Mór Mikrokörzeti Szociális Intézményi Társulásban résztvevő helyi önkormányzatok képviselő-testületeinek véleményét kérje be és a vélemények beérkezését követően a rendelet-tervezetet terjessze a Képviselő-testület elé 2. fordulós tárgyalásra.

Határidő: azonnal

Felelős: Jegyző (Közigazgatási és Szociális Iroda

Fenyves Péter Dr. Taba Nikoletta

polgármester jegyző

1. melléklet a 277/2022. (VIII.31.) határozathoz

**RENDELET-TERVEZET**

**Mór Városi Önkormányzat Képviselő-testületének  
…/2022. (….) önkormányzati rendelete  
a személyes gondoskodást nyújtó ellátásokról szóló 11/2015. (V.6.) önkormányzati rendelet módosításáról**

Mór Városi Önkormányzat Képviselő–testülete a szociális igazgatásról és szociális ellátásokról szóló 1993. évi III. törvény 62. § (2) bekezdésében, 92. § (1) bekezdés b) pontjában, 92. § (2) bekezdésében, 132. § (4) bekezdés d) pontjában, a Mór Mikrokörzeti Szociális Intézményi Társulás Társulási Megállapodás III. fejezet 2.4 pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, a Mór Mikrokörzeti Szociális Intézményi Társulásban résztvevő helyi önkormányzatok képviselő-testületeinek a jogalkotásról szóló 2010. évi CXXX. törvény 5. § (5) bekezdésében meghatározott hozzájárulásával a következőket rendeli el:

**1. §**

Mór Városi Önkormányzat Képviselő-testületének a személyes gondoskodást nyújtó ellátásokról szóló 11/2015. (V. 6.) önkormányzati rendelete (a továbbiakban: Rendelet) 11. §-a helyébe a következő rendelkezés lép:

**„11. §**

(1) Szociális alapszolgáltatások keretében étkeztetésre jogosult, aki

*a)* a 65. életévét betöltötte és havi nettó jövedelme nem haladja meg az öregségi nyugdíj mindenkori legkisebb összegének 400 %-át,

*b)* a 18. életévét betöltötte és

*ba)* a háziorvos vagy szakorvos által igazoltan akut vagy krónikus betegsége miatt önmagát ellátni időlegesen vagy véglegesen nem képes,

*bb)* akinek az egészségkárosodás mértéke eléri vagy meghaladja az 50 %-ot, vagy a munkaképességét legalább 67 %-ban elvesztette, vagy akinek a rehabilitációs hatóság komplex minősítése alapján az egészségi állapota 50 %-os vagy annál kisebb mértékű, vagy

*bc)* fogyatékossági támogatásban, vakok személyi járadékában részesül vagy a súlyos mozgáskorlátozott személyek közlekedési kedvezményeiről szóló 102/2011. (VI.29.) Korm.rendelet 2. § a) pontja alapján súlyos mozgáskorlátozott, vagy

*bd)* szakorvos által igazoltan pszichiátriai beteg, szenvedélybeteg, vagy

*be)* hajléktalan.

(2) Az ebéd kiszállításának kérelmezése esetén minden esetben környezettanulmányt kell készíteni a kérelmező lakóhelyén. A környezettanulmány készítése során vizsgálni kell, hogy a kérelmező az ebéd elvitelére képes-e, és azt, hogy a háztartásában élők tudnak-e gondoskodni az ebéd elviteléről.

(3) Az ebéd kiszállítását az intézményvezető kizárólag különösen indokolt esetben engedélyezheti.

(4) Különösen indokolt esetnek minősülnek a kérelmező egészségi állapotának az (1) bekezdés b) pontjának ba)-bd) alpontjaiban felsorolt esetei abban az esetben, ha a kérelmező egyedülálló, vagy a háztartásában vele együtt élők sem tudnak gondoskodni az ebéd elviteléről.”

**2. §**

A Rendelet 1. melléklete az 1. melléklet szerint módosul.

**3. §**

Ez a rendelet a kihirdetését követő napon lép hatályba.

*1. melléklet a …/2022. (…) önkormányzati rendelethez*

1. Mór Városi Önkormányzat Képviselő-testületének a személyes gondoskodást nyújtó ellátásokról szóló 11/2015. (V. 6.) önkormányzati rendelete 1. mellékletében foglalt táblázat helyébe a következő rendelkezés lép:

„

|  |  |  |
| --- | --- | --- |
|  | **A** | **B** |
| **1** | **Személyes gondoskodás körébe tartozó szociális ellátás** | **Térítési díj** |
| **2** | **Étkezés napi egyszeri** | 655.-Ft+ÁFA |
| **3** | **Étkezés napi egyszeri kiszállítással** | 780.-Ft+ÁFA |
| **4** | **Étkezés napi háromszori** | 1025.-Ft+ÁFA |
| **5** | **Házi segítségnyújtás** | 920.-Ft/óra |
| **6** | **Nappali ellátás** | 740.-Ft/nap |

”